b'\n_START_ARTICLE_\nCan Felip (Sant Joan Desp\xc3\xad)\n_START_SECTION_\nLa torre\n_START_PARAGRAPH_\nEs tracta d\'una torre de planta circular. La part original fa una al\xc3\xa7ada de 14,60 m. El di\xc3\xa0metre total de la torre \xc3\xa9s de 4,70m, mentre que el di\xc3\xa0metre interior \xc3\xa9s de 2,50 m._NEWLINE_Actualment est\xc3\xa0 dividida en tres pisos que no podem saber si es corresponen amb la distribuci\xc3\xb3 original._NEWLINE_La planta baixa, on es troba la finestra espitllerada, \xc3\xa9s coberta per una volta rebaixada moderna. El primer pis \xc3\xa9s cobert per una volta semiesf\xc3\xa8rica, que no se sap quan fou constru\xc3\xafda perqu\xc3\xa8 l\'aparell constructiu no es troba al descobert a l\'interior. El darrer pis t\xc3\xa9 una finestra espitllerada que s\'eixampla cap a l\'interior i est\xc3\xa0 coberta per un arc de mig punt adovellat._NEWLINE_L\'aparell de la torre \xc3\xa9s format de filades de pedra de mida petita i mitjana, escairades a martell. Hi ha barreja de materials: llicorella, calc\xc3\xa0ria, pedra sorrenca i llosetes. Les pedres i carreus s\xc3\xb3n principalment a la base de la torre. A la part superior el paredat \xc3\xa9s m\xc3\xa9s lleuger i homogeni. Es podria datar a inicis del segle XII._NEWLINE_No se sap on se situava la porta original. Se suposa que es trobava en un lloc elevat que s\'ha aprofitat per obrir alguna de les portes que connecten amb la casa._NEWLINE_La torre es degu\xc3\xa9 construir entre 1115 i 1134, moments en qu\xc3\xa8 ja s\'havien produ\xc3\xaft algunes de les r\xc3\xa0tzies almor\xc3\xa0vits de principis del segle XII.\n_START_SECTION_\nLa casa\n_START_PARAGRAPH_\n\xc3\x89s un edifici de planta rectangular format per diferents cossos c\xc3\xbabics que li donen aspecte de baluard, i rematat per merlets. A la fa\xc3\xa7ana principal, formada per quatre cossos horitzontals, hi destaca, a la part superior, una filera d\'arcs lobulats. Hom data la casa de 1610. A la part posterior \xc3\xa9s on hi hala torre circular del segle XII, coronada tamb\xc3\xa9 amb merlets. A la primera planta hi ha una petita capella circular amb un enteixinat renaixentista, dues columnetes, dibuixos al voltant de la c\xc3\xbapula i la inscripci\xc3\xb3 "Homus Dei". Al menjador hi ha una vidriera modernista. Les bigues de les sales principals al primer pis s\xc3\xb3n de fusta polida i pintada.\n_START_SECTION_\nHist\xc3\xb2ria\n_START_PARAGRAPH_\nMalgrat la manca de not\xc3\xadcies hist\xc3\xb2riques documentals la torre hi ha dues not\xc3\xadcies que s\'hi podrien referir. En un document d\'una donaci\xc3\xb3 de terres de l\'any 1134 s\'esmenta una torre com a delimitaci\xc3\xb3 d\'un terreny; es pensa que podria ser aquesta, ja que a Sant Joan Desp\xc3\xad no s\'ha conservat cap altra torre. L\'altra not\xc3\xadcia de 1439 fa refer\xc3\xa8ncia a una venda d\'una pe\xc3\xa7a de terra amb una torre fortalesa situada a la parr\xc3\xb2quia de Sant Joan Desp\xc3\xad; es creu que aquesta not\xc3\xadcia tamb\xc3\xa9 hi fa refer\xc3\xa8ncia_NEWLINE_Des de l\'any 1972 la casa \xc3\xa9s ocupada per la comunitat religiosa de la Salle que, en trobar les habitacions del segon pis massa grans, decidiren reduir-les i per tant reformaren la que hom suposa estructura original.'